**Betalingsforhold for kvalitetskontrol[[1]](#footnote-1)**

Som en følge af ændringen af kvalitetskontrolsystemet, har Erhvervsstyrelsen vurderet, at det har været nødvendigt at ændre finansieringen af den lovpligtige kvalitetskontrol i revisionsvirksomheder. Ændringerne består i, at det nuværende gebyr for drift m.v. af Revisortilsynet erstattes af to differentierede gebyrer.

Herudover betyder ændringen af kvalitetskontrolsystemet, at det er nødvendigt at indføre et gebyr for PIE revisionsvirksomheder for kvalitetskontroller, der udføres af de i Erhvervsstyrelsen ansatte kvalitetskontrollanter. Taksten for gebyret fastsættes, så der sikres dækning af Erhvervsstyrelsens omkostninger ved kvalitetskontrollen af PIE revisionsvirksomheder.

Ændringen af kvalitetskontrolsystemet ændrer ikke ved, at drift m.v. af Revisortilsynet fortsat er fuldt gebyrfinansieret, og at den enkelte revisionsvirksomhed fortsat betaler for egen kvalitetskontrol.

Erhvervsstyrelsens ansatte kvalitetskontrollanter skal varetage alle opgaver fra planlægning over udførelse til sagsbehandling og opfølgning vedrørende kvalitetskontrollen i PIE revisionsvirksomheder. Da Revisortilsynet kan lægge de ansatte kvalitetskontrollanters sagsbehandling direkte til grund for tilsynets stillingtagen til sagerne, skal Revisortilsynets sekretariat bruge færre ressourcer på sagsbehandling m.v. af kvalitetskontrol af PIE revisionsvirksomheder.

Sammensætningen af det nuværende og det ændrede kvalitetskontrolsystem og finansieringen heraf er illustreret i figur 1 nedenfor.

**Figur 1: Det nuværende og ændrede kvalitetskontrolsystem**



**1. Betalingsforhold for kvalitetskontrol af ikke-PIE revisionsvirksomheder**

***1.1. Timepriser og fastsættelse heraf***

Revisortilsynet fastsætter i henhold til § 39 i bekendtgørelsen om kvalitetskontrol og Revisortilsynets virksomhed[[2]](#footnote-2) årligt en eller flere timepriser, som gælder for kvalitetskontrollanter.

En kontrollant må opkræve en timepris, der er på niveau med den timepris, som den pågældende sædvanligvis tager, når vedkommende udfører erklæringsopgaver i henhold til § 1, stk. 2, forudsat at kontrollanten er i stand til at fremlægge behørig dokumentation for, at denne timepris er opkrævet hos et passende antal kunder. Timeprisen skal være i overensstemmelse med den timepris, som er angivet i kvalitetskontrollantens oplysninger. Dokumentation skal kun indsendes, hvis Revisortilsynet anmoder derom.

Timeprisen kan dog ikke overstige 1400 kr.

For godkendte revisorer, der medvirker i en kvalitetskontrol, kan der opkræves den timepris, der er på niveau med den timepris, som den pågældende sædvanligvis tager. Timeprisen kan dog maksimum udgøre timeprisen for kontrollanten og skal være i overensstemmelse med de afgivne oplysninger.

Det følger af god revisorskik, at en godkendt revisor ikke må tage urimelige honorarer. Kvalitetskontrollanten skal derfor være opmærksom på, at der ikke sammensættes et team, der er dyrere end nødvendigt.

Kan kontrollanten ikke fremlægge behørig dokumentation for, at kontrollantens eller andre deltageres timepris for kvalitetskontroller tillige opkræves hos et passende antal kunder for erklæringsopgaver udført i henhold til revisorlovens § 1, stk. 2, kan der maksimalt tages en timepris på 900 kr.

De maksimale priser, der er eksklusiv moms, på 900 kr. og 1400 kr. gælder indtil Revisortilsynet ændrer dem.

Revisortilsynet kan i konkrete tilfælde give tilladelse til, at der opkræves højere priser end de nævnte maksimalpriser.

***1.2. Timeantallet***

Kontrollanten opkræver betaling for det forbrugte antal timer.

Antallet af timer kan fravige det angivne i aftalen mellem kontrollanten og Revisortilsynet, som er godkendt i Revireg, når omstændighederne kræver det.

Er fravigelsen i timetallet mere end 20 procent, skal kontrollanten altid fremsende en redegørelse herfor til Revisortilsynet.

Revisortilsynet kan i øvrigt altid anmode kvalitetskontrollanten om at redegøre for forbruget af timer herunder tidsforbrug pr. deltager pr. dag samt arten af det udførte arbejde og andre udgiftsposter, der indgår i regningen.

***1.3. Kvalitetskontrollantens udfærdigelse og fremsendelse af regningen***

Samtidig med erklæringen fremsender kontrollanten, jf. § 34 i bekendtgørelse om kvalitetskontrol, en regning, der dækker udgifter indtil fremsendelsen af erklæringen. Regningen skal indeholde en opgørelse over følgende:

1) Den direkte medgåede tid pr. kontrollant

2) Den direkte medgåede tid og timesats for øvrige deltagere i kontrolopgaven

3) Timer anvendt på transport

4) Udlæg efter regning

Dækning af kontrollantens eventuelle senere udgifter i forbindelse med Revisortilsynets sagsbehandling, kan ske i forbindelse med Revisortilsynets afgørelse af sagen ved fremsendelse af endnu en regning.

En regning skal være udformet som en E-faktura (kan udfyldes og fremsendes på [www.virk.dk](http://www.virk.dk)). En vejledning og eksempel på korrekt udfyldte felter og færdig faktura samt links kan findes i bilag 15-16 samt på Revisortilsynets hjemmeside.

De udgifter, der dækkes, fremgår af vejledningen og bekendtgørelsen.

***1.4. Revisortilsynets betaling af kvalitetskontrollanten***

Når tilsynet har modtaget regning samt eventuelt dokumentation for udlæg, og disse kan accepteres, betaler Revisortilsynet kontrollanten det fulde beløb. Revisortilsynet foretager efter behov og stikprøvevist efterkontrol af dokumentation for afholdte udgifter. Revisortilsynet og kontrollanten kan aftale at udskyde betalingen.

Såfremt regningen afviger væsentligt fra aftalen og ikke umiddelbart kan accepteres, træffer Revisortilsynet afgørelse herom efter høring af kontrollanten, den kontrollerede revisionsvirksomhed samt eventuelt andre relevante parter.

***1.5. Revisortilsynets opkrævning af virksomheden***

Revisortilsynet opkræver betalingen hos den kontrollerede virksomhed. Hvis betalingen afviger mere end 20 procent fra aftalen, ledsages den af en begrundelse for afvigelsen. Kontrollanten skal dog altid redegøre for ressourceforbruget, såfremt Revisortilsynet beder om dette. Revisortilsynet kan vælge at opkræve betalingen af flere omgange.

Da betaling betragtes som en betingelse for kvalitetskontrol, vil manglende betaling blive betragtet som manglende underkastelse af kvalitetskontrol. Revisionsvirksomheden vil da blive oversendt til Erhvervsstyrelsen med henblik på sletning.

**2. Betalingsforhold for kvalitetskontrol af PIE revisionsvirksomheder**

Erhvervsstyrelsen opkræver betaling for det forbrugte antal timer.

Der opkræves en gebyrpris på 950 kr. pr. time. Gebyret er beregnet ud fra de anslåede årlige omkostninger ved kvalitetskontrol i PIE revisionsvirksomheder og opkræves pr. time anvendt til administration, udførelse og sagsbehandling m.v. af kvalitetskontrol i den enkelte PIE revisionsvirksomhed. Der henvises til figur 1.

I det omfang Erhvervsstyrelsen i konkrete tilfælde udpeger andre personer som kvalitetskontrollanter jf. bekendtgørelsens § 28, afholdes udgiften til disse kontrollanter af den kontrollerede virksomhed.

Der vil blive ført et time-sagsregnskab for hver af de udførte kvalitetskontroller.

Når gebyret opkræves, opgør kontrollantteamet:

1) Den direkte medgåede tid

2) Timer anvendt på transport

3) Udlæg efter regning

1. Af juli 2013 [↑](#footnote-ref-1)
2. Bekendtgørelse nr. 487 af 13. maj 2013 om kvalitetskontrol og Revisortilsynets virksomhed [↑](#footnote-ref-2)